《镫下读许丁卯集》
清代·周玉瓒

清宵未忍卧，万籁一时静。偶携仲晦集，据案意兼领。

送别多幽思，吊古得真境。自然风谓佳，岂必才力骋。

晚唐诗体弱，落落殊可省。樊川温李外，似此亦清警。

明珠十斛圆，推服良自永。吟哦更烧烛，兴寄众虑屏。

掩卷月华高，松窗澹疏影。

作者简介：周玉瓒，字熙赓，号平园，一号瑟庵，晚号憩亭，丹阳人。道光丁酉举人，官洧川知县。有《周憩亭集》。